Drømmefall – Den lengste reisen

Drømmefall – Den lengste reisen (engelsk tittel: Dreamfall – The Longest Journey) er et Gullstikka-belønnet eventyrspill for Xbox og PC, utviklet av det norske spillstudioet Funcom. Spillet ble utgitt våren 2006, og er etterfølgeren til Den lengste reisen. I 2014 kom det tredje spillet i serien Dreamfall Chapters.

Handling 
Zoë Castillo er i ferd med å bli involvert i en konspirasjon som omfatter parallelle verdener og hundrevis av år. Noe påvirker vår verden: Statiske forstyrrelser avbryter vår teknologi, og det har trolig sammenheng med en spøkelsesaktig skikkelse som kun noen få har sett – en skikkelse som bor i et svart hus i et vinterlandskap. Når Zoë begynner å lete etter en savnet venn, oppdager hun at det skjuler seg en magisk verden bak vår egen – og nå er letingen i gang etter den ene personen som kan hjelpe Zoë ut av det farlige nettet hun har blitt innviklet i: April Ryan.

Historien finner sted i år 2219, 10 år etter historien i Den lengste reisen. Spillet har de spillbare karakterene Zöe Castillo, April Ryan (fra det forrige spillet) og Kian Alvane. Andre karakterer dukker også opp, blant andre flere kjente karakterer fra Den lengste reisen. Tvillingverdenene Stark og Arkadia eksisterer fortsatt, i tillegg til den nye verdenen Winter. I Stark, vår verden, har Afrika tatt over som supermakt, mens Europa er svekket av indre stridigheter. Handlingen starter i byen Casablanca i Nord-Afrika.

Drømmefall begynner i vår verden, Stark, i Tibet rundt 1930. Brian Westhouse forbereder seg på å krysse over til den magiske verdenen, Arkadia. De som har spilt Den Lengste Reisen vet at Brian kommer frem, for April Ryan møter ham i Arkadia ca. 300 år senere. Brian fortalte da April at han hadde vært fanget mellom verdenen i løpet av den tiden. Når vi nå i Drømmefall ser Brian krysse skillet mellom verdenene ser vi at han havner i et merkelig, blått landskap. Litt bortenfor står det en mann. Mannen blir overrasket over å se Brian og sier at han ikke burde være der. Da Brian snur seg ser han noe som ligner et sort hull i himmelen med tentakler som strekker seg mot ham.

I neste scene treffer vi Zoë Castillo, en 20 år gammel jente fra Casa Blanca. Vi har hoppet frem til året 2104. Zoë ligger i koma. Hun forteller spilleren at forferdelige ting holder på å skje og ber oss høre godt etter, siden «Dette er veldig viktig». Så begynner hun å fortelle oss om hvordan det hele startet, en uke tidligere.

I løpet av det første kapittelet blir vi introdusert for Zoës kjente og kjære. Faren Gabriel, bestevenninnen Olivia, robotkjæledyret Wonkers og ekskjæresten Reza. Zoë blir også forfulgt av en jente som prøver å kommunisere med Zoë gjennom skjermer. Jenta ber Zoë om å finne og redde April Ryan, men Zoë aner ikke hvem April Ryan er. Bortsett fra det er Zoë en helt normal jente. Hun har nettopp dropet ut av skolen og sliter for tiden med å finne en retning i livet. Så hun har god tid til å hjelpe Reza, som er reporter, med å hente en pakke fra en kilde. Da Zoë møtter opp på avtalt sted har to mystiske personer låst Helena Chang (Rezas kilde) inne i et gasskammer. Zoë redder henne, og får pakken med opplysningen Reza trenger. Zoë drar så til Rezas leilighet for å gi ham pakken. I leiligheten finner Zoë en død kvinne, ved siden av henne ligger det et merkelig apparat. Men før Zoë får undersøkt noe nærmere blir leiligheten stormet av noen soldater som arresterer henne.

Spillbare karakterer 
 Zoë Castillo: I dette spillet spiller man hovedsakelig jenta Zoë, ei jente som har slått opp med kjæresten sin Reza, sluttet på universitetet i Cape Town og leter nå etter en mening med tilværelsen.
 April Ryan: April er helten fra forrige spill. Nå er hun ganske forandret. Hun har mistet troen på verden, og på seg selv. Hun har ikke hatt noen faste venner, foruten vertshuseieren Benrime Salmin de siste åtte årene (da hun forlot sin beste venn Ravn/Crow). Hun vet ikke lenger hva som er meningen med hennes eksistens.
 Kian Alvane: Kian er en Azadisk-apostel. Han er svært sterk i troen på sin gudinne, og er enda så ung at han kan tvile på sin måte å tro på. Han er svært dyktig med sverdet, og kjemper for det han tror på.

Andre karakterer 
 Olivia DeMarco er Zoës beste venn. Hun eier og driver en liten elektronikkbutikk og -verksted i Casablanca, og er en ekspert på teknologien fra den nyere tidsperioden.
 Reza Temiz er en journalist som går under dekknavnet "Jericho". En gang var han Zoës kjæreste, men nå er de to bare gode venner.
 Damien Cavanaugh jobber for WATIcorp, et japansk selskap. Første gangen han opptrer i spillet er han involvert i utviklingen av WATIcorps topphemmelige prosjekt "Alchera".
 Benrime Salmin eier og driver "Vandringsmannen", (på engelsk: "The Journeyman Inn"), et vertshus i byen Marcuria i Arkadia. Hun gjorde sin første opptreden i Den lengste reisen, da hun ble kjent med April Ryan. I Drømmefall er hun sympatisør med opprørerne, og hjelper ofte April og resten av motstanderbevegelsen mot Azadiernes okkuperingsstyrke.
 Roper F. Klacks er en magisk butikkeier i Arkadia. Han opptrådte først i Den lengste reisen som en ond alkymist, som bodde i et svevende tårn og hadde fanget vinden. I Drømmefall hevder han at han har forandret seg, og takker April for det hun gjorde for han i det første spillet.

Anmeldelser og kritikk 

Det Drømmefall har fått mest positive tilbakemeldinger på er den gode historien, de engasjerende karakterene og stemningen generelt i spillet (musikk, miljø o.l.). Det spillet har fått noe negativ tilbakemelding på er at kampsystemet og noen av gåtene kan være litt for enkle.

VG og Dagbladet ga begge spillet terningkast fem i sine anmeldelser. Blant de utenlandske kritikkerne ga GameSpy spillet fem av fem stjerner og karakteriserte det som "outstanding", mens GameSpot ga karakteren 8.1 av 10 og karakteriserte spillet som "great".

Norsk oversettelse 
Den norske oversettelsen av Drømmefall er noe ufullstendig i forhold til den norske versjonen av Den lengste reisen. Dette har vært påpekt og fordømt av fans.

Skuespillerlisten 

Ingeborg Sundrehagen Raustøl, kjent fra Hotel Cæsar, hadde stemmen til Zoë Castillo.

Referanser

Eksterne lenker 
 
 Wiki om Den lengste Reisen og Drømmefall

Eventyrspill
Windows-spill
Xbox-spill
Videospill utviklet av Funcom
Videospill fra 2006
Gullstikka-vinnere
Videospill utviklet i Norge